Kaip gimė „Šlapia nosis": rankų darbo guoliai šunims iš prabangaus audinio likučių

Pradžios istorija. Apie siuvyklą, karantiną ir guolį, kuris turėjo būti tik dovana prieglaudai.

„Šlapia nosis" idėja gimė ne zoo parduotuvėje, o interjero salone „Admaja" prie siuvimo mašinų. Iš audinių likučių, iš kurių šiandien siuvami rankų darbo guoliai šunims ir katėms.

Štai kaip viskas buvo.

Viskas prasidėjo nuo likučių

„Admaja" yra užuolaidų ir interjero salonas Klaipėdoje. Čia siuvamos užuolaidos ir namų tekstilė iš prabangių europietiškų audinių.

Po projektų kartais lieka audinių likučių, kartais metras, pusantro. Itališkas veliūras ir kiti brangūs audiniai. Išmesti gaila, tad likučiai nugula į sandėlį.

Idėja buvo paprasta: iš jų galima pasiūti guolių šunims ir padovanoti prieglaudoms. Bet siuvykla visada pilna darbų, tad idėja taip ir liko idėja.

Kol atėjo 2020-ieji.

Karantinas viską apvertė

Prasidėjus karantinui, užsakymai sustojo. Siuvyklos darbas irgi.

Tada nuvažiavome į tuščią siuvyklą, susirinkome šimtus audinio gabalų ir parsivežėme namo. Išrūšiavome pagal spalvą. Išvežiojome siuvėjoms, kurios turėjo siuvimo mašinas namuose.

Jos pradėjo siūti guolius. Mes pradėjome ieškoti vidaus, arba kitaip vadinamo - kamšalo :)

Tikras čiužinukas, o ne tik gražus audinys

Guolis be gero vidaus yra tik gražus maišas. Tad skambinome čiužinių gamintojams.

Atsakymą radome Klaipėdoje. Užsakėme tikrus čiužinukus ir maišus supjaustyto paralono. Iš jo gimė pagalvė, kuri dedama ant čiužinio.

Todėl „Šlapios nosies" guolyje yra du sluoksniai: storas čiužinukas ir minkšta pagalvė ant viršaus. Tokia minkšta, kad gulėti gera net žmogui. Bet tai jau kita istorija.

„O galima tokį nusipirkti?"

Pirmuosius guolius išsiuntėme į prieglaudas ir draugams. Feedback'as buvo labai geras, kuris virto nauja idėja, pabandyti, o kodėl gi ne?

Po poros savaičių atėjo žinutė: „o galima tokį nusipirkti?" Susiskaičiavome savikainą ir pardavėme. Be plano, be kainoraščio.

Taip gimė „vienas už vieną"

Tuo metu buvome Nidoje, pačiame karantino įkarštyje.

Ten gimė idėja: parduodame vieną guolį, vieną padovanojame prieglaudai. Vienas už vieną.

Tai nebuvo marketingas. Tiesiog turėjome pilną sandėlį likučių ir norą padaryti kažką gražaus.

Vėliau atsirado guolių linijos „Spurga" ir „Sausainis". Atsirado klientų, kurių nesitikėjome. Vienas guolis net iškeliavo į Sabonių šeimos namus. Bet apie tai kitą kartą.

Mūsų rankų darbo guolius šunims ir katėms rasite „Admaja" salone. Visi siuvami Lietuvoje, iš tų pačių prabangių audinių.